Azaroaren 23a

Unión del Pueblo Navarro (UPN) talde parlamentarioari atxikitako foru parlamentari Ángel Ansa Echegaray jaunak **idatziz erantzuteko galdera** egin du, 5G sariei buruz (11-23/PES-00154). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariaren erantzuna:

Zure galderan zioen azalpenean azaltzen duzunez, aipatzen dituzun sariak kultura berritzailea sustatzeko eta teknologiak industriaren arloan ematen dituen aukera eta gaitasunei buruz sentsibilizatzeko sortu ziren.

2023. urte honetarako, Unibertsitateko, Berrikuntzako eta Eraldaketa Digitaleko Departamentuak eta Industriako eta Enpresen Trantsizio Ekologiko eta Digitalerako Departamentuak beste aurrerapauso bet eman nahi izan dugu, sariak eskuragarriagoak izan daitezen azpiegiturak eta prozesuak digitalizatzearekin lotutako proiektu berritzaileak garatzen dituzten edota egiten ari diren negozio unitate, erakunde eta enpresentzako, bai eta zibersegurtasunari, sareei, aplikazioei, datuen analisiari, azpiegitura hibridoei, komunikazioei, Gauzen Internetari (IoT) eta eraldatzailetzat hartzen ahal den beste edozein teknologiari lotuta proiektuak garatzen dituztenentzako ere.

Horretarako, eta sariak ez bikoizteko xedez, Digitalizaziorako IRIS sariak sortu ziren. Lehenengo edizioa irailean izan zen eta bost kategoria izan zituen:

* Enpresa Digitalizatua
* Lankidetza Proiektu Digitala
* Merkataritza Digitalizatua
* Erakunde Publiko Digitala
* Hirugarren Sektorearen Digitalizazioa

Sariok banatzeko ekitaldia Iruñeko Planetarioan izan zen azaroaren 15ean. Gaur egun, sariak banatzetik hurbil gaudenez, barneko balantze bat egiten ari da izan behar duten etorkizunari eta maiztasunari buruz.

Hori guztia jakinarazten dizut, Nafarroako Parlamentuko Erregelamenduaren **215. artikulua** betez.

Iruñean, 2023ko azaroaren 22an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García